text: Pris for undersøgelse af ny heliport runder én million
  27 maj 2017 kl. 05.21
  De undersøgelser, der skal bane vejen for en heliport på Rømø har nu kostet et millionbeløb. Størstedelen har Tønder Kommune betalt.
  Siden 2013 har der været gang i undersøgelser, der skal klarlægge om det er muligt at placere en heliport på Rømø. Det har kommunen, der overtog planlægningsarbejdet i 2014, nu betalt 800.000 kroner eksklusiv moms for.
  Det skriver JydskeVestkysten.
  Pengene er dels blevet brugt til at købe ydelser hos rådgivningsfirmaet Cowi. Men kommunen har også selv brugt personaleressourcer på sagen.
  Tønder Kommune har blandt andet fået lavet VVM- og Natura 2000-undersøgelser og undersøgelser af mulige flyveruter. Fra politisk side, er det besluttet, at der skal ses på flere mulige placeringer af heliporten. Lige nu har man havnen og flere placeringer på vestsiden af øen i kikkerten.
  - Jeg tror, vi har 400.000 tilbage på den bevilling, vi har fået, og det er min klare opfattelse, at vi holder os inden for den, fortæller Keld Hansen til JydskeVestkysten.
   I 2013 betalte Rømø Havn 190.000 kroner eksklusiv moms for heliportundersøgelser.
  